Resusitasi kardiopulmonari

Resusitasi kardiopulmonari (Bahasa Inggeris: Cardiopulmonary resuscitation CPR) adalah prosedur kecemasan yang dilakukan dalam usaha bagi mengekalkan secara manual fungsi otak sehingga langkah selanjutnya dapat dilakukan bagi mengembalikan aliran darah dan pernafasan secara spontan pada seseorang yang jantung berhenti berdengup. Ini ditunjukkan pada seseorang yang tidak bertindak balas dengan berhenti bernafas atau pernafasan tidak normal, sebagai contoh pernafasan sengsara. Ia boleh dilakukan di dalam atau di luar hospital.
CPR membabitkan menekan dada pada sekurang-kurangnya sedalam 5 cm dan pada kadar sekurang-kurangnya 100 kali setiap minit sebagai usaha menghasilkan peredaran buatan dengan mengepam darah melalui jantung secara insani. Tambahan lagi, penyelamat boleh membekalkan pernafasan dengan samaada menghembus ke dalam mulut mangsa atau menggunakan peranti yang menolak udara ke dalam paru-paru mangsa. Proses menberikan pengudaraan luaran dikenali sebagai pernafasan buatan. Cadangan semasa menekankan pemampatan dada berkualiti tinggi melebihi bantuan pernafasan; kaedah CPR dipermudahkan membabitkan pemampatan dada hanya digalakkan bagi penyelamat tidak terlatih.
CPR sahaja tidak mungkin menghidupkan semula jantung, kerana tujuan utamanya adalah memulihkan separa aliran darah beroksigen ke dalam otak dan jantung. CPR boleh menangguhkan kematian tisu serta melanjutkan jendela peluang yang singkat untuk menjayakan resusitasi tanpa kerosakan otak yang berkekalan. Pemberian renjatan elektrik kepada jantung (defibrilasi) biasanya diperlukan untuk memulihkan nadi jantung yang berdaya hidup. Defibrilasi berkesan untuk ritma-ritma jantung tertentu sahaja, iaitu fibrilasi ventrikel atau takikardia ventrikel tanpa nadi, bukan asistol atau aktiviti elektrik tanpa nadi. Bagaimanapun, CPR boleh mencetuskan ritma yang boleh direnjat. CPR biasanya diteruskan sehingga pesakitnya pulih peredaran spontannya (ROSC) atau disahkan mati.

Indikasi

CPR diindikasi untuk sesiapa yang tidak responsif, dan tidak bernafas atau sekadar tercungap-cungap kerana besar kemungkinan bahawa pesakit itu mengalami hentian jantung. Jika pesakit itu masih bernadi tetapi tidak bernafas, pernafasan bantuan lebih sesuai. Bagaimanapun, ramai orang sukar mengesan nadi, maka mereka terpaksa menggunakan CPR.

Kaedah

Pada tahun 2010, Persatuan Jantung Amerika dan Jawatankuasa Resusitasi Berperhubungan Antarabangsa mengemaskini panduan CPR-nya untuk menekankan kepentingan CPR bermutu tinggi (kadar dan kedalaman mencukupi tanpa pengalihan udara berlebihan) Urutan intervensi diubah untuk semua golongan umur kecuali bayi baru lahir, dari "salur udara, nafas, mampatan dada" ke "mampatan dada, salur udara, nafas". Yang dikecualikan dari syor ini adalah bagi sesiapa yang dipercayai mengalami hentian nafas (lemas, dsb.).

Piawaian

Nisbah mampatan-pengalihan udara sejagat 30:2 disyorkan untuk dewasa, dan juga kanak-kanak dan bayi jika hanya seorang penyelamat hadir. Jika sekurang-kurangnya dua orang penyelamat hadir, nisbah 15:2 lebih sesuai untuk kanak-kanak dan bayu. Bagi bayi baru lahir, kadar 3:1 disyorkan melainkan punca kardium dikenal pasti, yang mana nisbah 15:2 adalah munasabah. Jika salur udara lanjutan seperti tiub endotrakea atau sungkup salur udara larinks berada di tempatnya, pembebasan nafas sepatutnya berlaku tanpa henti-henti dalam mampatan pada kadar 8-10 seminit. Urutan intervensi yang disyorkan ialah "mampatan dada, salur udara, nafas" untuk kebanyakan situasi, dengan kadar mampatan sekurang-kurangnya 100 seminit untuk semua golongan. Kedalaman mampatan yang disyorkan untuk dewasa dan kanak-kanak adalah sekirar 5 cm (2 inci), bagi bayi pula adalah 4 cm (1.5 inci). Dari tahun 2010, Resuscitation Council (UK) masih menyarankan ABC untuk kanak-kanak. Disebabkan sukarnya menentukan kehadiran atau ketiadaan nadi, pemeriksaan nadi tidak perlu dilakukan penyelamat yang tidak mahir, dan tidak patut dilakukan selama lebih 10 saat oleh pihak penjaga kesihatan. Untuk orang dewasa, penyelamat harus menggunakan kedua-dua tangan untuk mampatan dada; untuk kanak-kanak, sebelah tangan sahaja yang patut digunakan; untuk bayi pula, dua batang jari (jari telunjuk dan jari tengah).

Mampatan sahaja

CPR mampatan sahaja (resusitasi kardioserebral atau menggunakan "tangan sahaja") ialah teknik yang melibatkan mampatan dada tanpa pernafasan bantuan. . Ia dicadangkan sebagai kaedah pilihan bagi penyelamat tidak terlatih dan yang tidak mahir kerana ia lebih mudah dilakukan dan arahan lebih mudah diberikan melalui telefon. Bagi orang dewasa dengan hentian jantung di luar hospital, CPR mampatan sahaja oleh orang awam mencatat kadar kejayaan yang lebih tinggi berbanding CPR asas. Pengecualian adalah bagi kes lemas, pengambilan dadah berlebihan, dan hentian jantung pada kanak-kanak. Kanak-kanak yang menerima CPR mampatan sahaja mendapat hasil yang sama dengan yang tidak menerima CPR. Kaedah mengenakan pemampatan dada tetap sama, begitu juga dengan kadarnya (sekurang-kurangnya 100 kali seminit). Diharapkan bahawa penggunaan CPR mampatan sahaja akan meningkatkan peluang orang keramaian melakukan CPR. Menurut American Heart Association, bit rentak lagu Bee Gees, Stayin' Alive memberikan bilangan bit-per-minit yang paling sesuai untuk digunakan bagi CPR "tangan sahaja". Bagi mereka yang mengalami masalah bukan hentian jantung dan yang usianya belum mencecah 20 tahun, CPR piawai lebih berkesan berbanding CPR mampatan sahaja.